**Anexa 4- Costuri medii pe km de investiție**

La GHIDUL SOLICITANTULUI aferent

Intrevenției DR 28 - Crearea/modernizarea infrastructurii rutiere de bază din spațiul rural

- Versiunea 01/2023 –

(**euro/km)**

|  |  |  |
| --- | --- | --- |
| **Nr. crt.** | **Obiectivul de investiție** **(tipul drumului)** | **Cost mediu euro/km drum** |
| 1. | Drum de interes local | 412.875 |

Caracteristicile tehnice ale drumului de interes local pentru care s-a stabilit prezenta metodologie sunt:

- lăţime parte carosabilă - 2 x 3,00 m;

- lăţime acostament - 2 x 1,00 m.

**Metodologie**

**pentru asigurarea rezonabilității costurilor pe km de investiție ce vizează**

**construirea/modernizarea drumurilor de interes local, care va fi utilizată pentru Intervenția DR-28 – „*Crearea/modernizarea infrastructurii rutiere de bază din spațiul rural”***,

**din cadrul Planului Strategic PAC 2023-2027**

Stabilirea unei metodologii pentru asigurarea rezonabilității costurilor pentru investițiile de înființare sau de modernizare a drumurilor de interes local a apărut din necesitatea încadrării costurilor investițiilor în limita unor costuri rezonabile de piață, condiție impusă de prevederile art. 12, alin (1), lit. b) din Hotărârea Guvernului nr. 1570/2023 privind stabilirea cadrului general de implementare a intervenţiilor specifice dezvoltării rurale cuprinse în Planul strategic PAC 2023-2027, denumit în continuare PS 2023-2027.

Metodologia pentru asigurarea rezonabilității costurilor totale pe km pentru obiectivele de investiții care vizează înființarea sau modernizarea drumurilor de interes local s-a realizat pe baza valorii pe km de *drum comunal/drum public din interiorul localităţilor* din standardul de cost aprobat prin Ordinul Ministrului Dezvoltării, Lucrărilor Publice și Administrației *nr. 1321/2021 pentru aprobarea standardelor de cost aferente obiectivelor de investiţii prevăzute la art. 4 alin. (1) lit. a)-c) din Ordonanţa de urgenţă a Guvernului nr. 95/2021 pentru aprobarea Programului naţional de investiţii "Anghel Saligny"* actualizată la nivelul lunii **Iulie 2023** cu ***Indicii de cost în construcții* pentru construcții inginerești**, publicați de Institutul Naționa de Statistică.

 1. Metodologia pentru stabilirea costului pe km de drum de interes local, drum care aparține proprietății publice a unității administrative pe teritoriul căreia se află (clasificat astfel conform art. 8 alin. (1) din Ordonanța Guvernului nr. 43/1997, republicată, *privind regimul drumurilor*, cu modificările și completările ulterioare) s-a determinat prin raportarea valorii obiectivului de investiţii, fără TVA, la lungimea preconizată a acestuia şi este:

|  |  |  |
| --- | --- | --- |
| **Nr. crt.** | **Obiectivul de investiție** **(tipul drumului)** | **Cost mediu euro/km drum** |
| 1. | Drum de interes local | 412.875 |

2. Caracteristicile tehnice ale drumului de interes local pentru care s-a stabilit prezenta metodologie sunt:

- lăţime parte carosabilă - 2 x 3,00 m;

- lăţime acostament - 2 x 1,00 m.

3. Pentru situațiile în care drumul de interes local din proiectul depus pe intervenția DR-28 are caracteristici tehnice superioare/inferioare față de cele menționate la punctul 2 de mai sus, costul total mediu pe kilometru de drum de interes local din proiect va trebui să nu depășească valoarea pe km de drum prevăzută la punctul 1 de mai sus, multiplicată cu coeficientul A, unde :

*A = valoarea maximă {Lățimea căii drumului proiectat / Lățimea căii drumului din tabelul de mai sus și Lățimea părții carosabile a drumului proiectat / Lățimea părții carosabile a drumului din tabelul de mai sus}.*

*Lățimea căii drumului din proiect/din tabelul de mai sus = lățime parte carosabilă + lățime acostamente.*

4. Solicitanții fondurilor pe intervenția DR-28 au obligația de a prezenta încadrarea costului total eligibil pe km de drum proiectat în costul mediu pe km de drum din prezenta metodologie în baza unei fundamentări temeinice din punct de vedere tehnic şi financiar pe care o va atașa la documentația tehnico-economică faza SF/DALI. În cazul, în care în proiect sunt prezentate mai multe drumuri având carcateristici tehnice diferite va trebui ca fiecare drum proiectat, indiferent de tipul investiției realizată prin proiect (înființare/modernizare de drum) să se încadreze în valoarea stabilită în prezenta metodologie conform prevederilor de la pct. 1 și/sau 3 de mai sus.

5. Pentru justificarea încadrării în costul pe km de drum prevăzut la pct. 1, în valoarea obiectivului de investiţii, fără TVA, se vor lua în calcul numai cheltuielile cuprinse în cap. 4 „Cheltuieli pentru investiţia de bază” din devizul general aferent obiectivelor de investiţii, întocmit conform Hotărârii Guvernului nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările şi completările ulterioare.

6. În vederea justificării încadrării în costul pe km de drum prevăzut la pct. 1, valoarea obiectivului din proiect se va determina cu luarea în considerare numai a cheltuielilor aferente lucrărilor care sunt continue pe lungimea unui kilometru de drum, şi nu şi a celorlalte cheltuieli aferente categoriilor de lucrări care intră în componenţa unui drum, dar nu sunt continue pe fiecare kilometru, respectiv: podeţe, poduri, ziduri de sprijin, viaducte, pasaje denivelate, tuneluri şi alte lucrări de artă, zonele de sub pasajele rutiere, construcţiile de apărare, protecţie şi consolidare, trotuarele, pistele pentru ciclişti, sistemele pentru protecţia mediului, terenurile şi plantaţiile din zona drumului, perdelele şi zonele de protecţie.

7. În situația în care se constată depășiri ale costurilor medii pe km din Tabelul de la pct. 1 de mai sus, sau a valorii stabilite conform pct. 3 de mai sus, în cazul în care drumurile din proiect au caractersitici tehnice diferite față de cele de la pct. 2, pentru verificarea rezonabilității prețurilor, se va proceda după cum urmează:

* în cazul în care expertul constată că valoarea total eligibilă a bugetului propusă în cererea de finanțare depășește costul mediu pe km, va efectua o analiză aprofundată a bugetului proiectului pe baza elementelor specifice din cadrul acestuia și a justificărilor prezentate de proiectant în cadrul documentației tehnico-economice. Totodată, acesta va solicita, dacă consideră că este cazul, informații suplimentare solicitantului din care să reiasă foarte clar modalitatea de calcul a elementelor bugetului. În cazul în care în urma analizei efectuate expertul constată că este justificată depășirea costului mediu pe km din Tabelul din metodologie sau, dacă este cazul, creșterea costului mediu pe km de drum de interes local se încadrează în valoarea costului pe km de drum stabilită conform pct. 3 de mai sus atunci se va considera că prețurile din proiect respectă rezonabilitatea prețurilor din prezenta metodologie și va justifica în fișa de verificare la rubrica observații decizia luată;
* în cazul în care în urma analizei efectuate expertul constată că nu este justificată depășirea costului mediu pe km din Tabelul de la pct. 1 de mai sus sau, dacă este cazul, cel stabilit conform pct. 3 atunci va solicita prin informații suplimentare ca valoarea din buget care conduce la depășirea costului mediu unitar pe km de drum (nu respectă rezonabilitatea) stabilit conform prezentei metodologii să fie trecută de solicitant pe coloana cheltuielilor neeligibile din bugetul indicativ din cererea de finanțare. După primirea noului buget prin informații suplimentare expertul va modifica bugetul prin micșorarea valorii totale eligibile a proiectului cu valoarea identificată ca fiind neeligibilă și va justifica în fișa de verificare la rubrica observații decizia luată.
* dacă în urma solicitării de informații suplimentare solicitantul nu furnizează noul buget conform solicitării, cheltuielile corespunzătoare (pentru care nu se determină caracterul rezonabil) devin neeligibile și expertul modifică bugetul indicativ în sensul micșorării acestuia cu costurile corespunzătoare.

8. Cursul euro prevăzut este cursul de schimb leu/euro comunicat de Banca Naţională a României, valabil la data elaborării documentaţiilor tehnico-economice aferente obiectivelor de investiţii care se finanţează prin intervenția DR-28 din cadrul PS 2023-2027.

*Observație: prevederile din prezenta metodologie se pot completa cu cele din procedura specifică de evaluare, fără a li se aduce atingere.*